Uredba Komisije (ES) št. 1890/98

z dne 3. septembra 1998

o spremembah Uredbe (ES) št. 1780/97 o podrobnih pravilih za uporabo Uredbe Sveta (ES) št. 723/97 o izvajanju delovnih programov držav članic o kontroli izdatkov Jamstvenega oddelka EKUJS

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 723/97 z dne 22. aprila 1997 o izvajanju delovnih programov držav članic o kontroli nad izdatki Jamstvenega oddelka EKUJS [1] in zlasti člena 6 Uredbe,

ker člena 2 in 3 Uredbe Komisije (ES) št. 1780/97 [2] o podrobnih pravilih za uporabo Uredbe (ES) št. 723/97 določata med drugim način in rok plačila finančnega prispevka Skupnosti državam članicam; ker se je za predvideni način enkratnega letnega plačila, ki zajema vse neporabljene zneske za prejšnje leto in predplačila za naslednje leto, izkazalo, da ga je težko uporabljati v praksi in da ne upošteva sredstev, ki jih je odobril organ za izvajanje proračuna za naslednje leto;

ker se za izboljšanje vodenja ukrepov predplačila, ki se izplačajo državam članicam v skladu s členom 7 Uredbe Komisije (ES) št. 296/96 [3], kakor je bila nazadnje spremenjena z Uredbo (ES) št. 1391/97 [4], ne smejo odšteti od neuporabljenih zneskov v preteklem letu, ampak v predpreteklem letu, in ker se najvišji znesek finančnega prispevka Skupnosti ne sme določiti, dokler organ za izvajanje proračuna ne odobri sredstev;

ker so ukrepi iz te uredbe v skladu z mnenjem Odbora EKUJS,

SPREJELA NASLEDNJO UREDBO:

Člen 1

Uredba (ES) št. 1780/97 se spremeni:

1. Člen 2(1), (2) in (3) se nadomesti:

"1. Države članice predložijo svoje delovne programe za prvo in drugo leto uporabe Uredbe (ES) št. 732/97 pred koncem drugega meseca po datumu začetka veljavnosti te uredbe. Skupnost upravičeno sofinancira samo izdatke, do katerih je prišlo po 1. januarju 1997. Za naslednja leta se delovni programi predložijo v skladu s postopkom iz člena 2(1) in (2) navedene uredbe.

Ocene se sestavijo v skladu s preglednico v Prilogi.

2. Komisija na podlagi podatkov, ki jih predložijo države članice, določi najvišji znesek finančnega prispevka Skupnosti, izražen v nacionalni valuti vsake države članice, mesec po tem, ko je bil sprejet splošni proračun Evropskih skupnosti za posamezno proračunsko leto.

Komisija obvesti zadevno državo članico o vseh izdatkih, ki jih Skupnost ne financira, in razloge za to.

3. Najkasneje do 31. maja vsakega leta vsaka država članica predloži Komisiji poročilo o zneskih, izplačanih v prejšnjem koledarskem letu. Najvišji znesek finančnega prispevka Skupnosti iz člena 4(2) navedene uredbe velja za te izdatke in je omejen na zneske, predstavljene v delovnih programih, za katere Komisija ne meni, da so neupravičeni. Vendar je za leto 1997 zadnji rok za izplačevanje izdatkov 31. avgust 1998, poročilo o izplačanih zneskih pa se pošlje Komisiji, ki ga mora prejeti do 31. oktobra 1998.

To poročilo se sestavi v skladu s tabelo v Prilogi."

2. Člen 3 se nadomesti:

"Člen 3

Najvišji znesek, določen v členu 4(2) Uredbe (ES) št. 723/97, znižan za vsak neporabljeni znesek, izplačan glede na predpreteklo leto, se šteje za izdatek iz člena 7 Uredbe Komisije (ES) št. 296/96 v mesecu, v katerem ga je določila Komisija."

3. Doda se člen 3a:

"Člen 3a

Za zadnji dve leti uporabe te uredbe se neporabljeni znesek knjiži v dobro EKUJS na ustrezno proračunsko postavko v okviru izdatkov za junij proračunskega leta, ki sledi letu izvajanja."

4. Beseda, "nastal" iz točke 5 Priloge k tej uredbi se nadomesti z besedo "izplačan".

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. septembra 1998

Za Komisijo

Franz Fischler

Član Komisije

[1] UL L 108, 25.4.1997, str. 6.

[2] UL L 252, 16.9.1997, str. 20.

[3] UL L 39, 17.2.1996, str. 5.

[4] UL L 190, 19.7.1997, str. 20.

--------------------------------------------------